Felsted Kirke
Felsted Kirke er en sognekirke beliggende i Felsteds sydvestlige udkant, med marker mod vest og syd og villaer mod nord og øst.
Kirkegården er udvidet mod syd og sydøst og er omgivet af jorddiger med beklædning af kampesten. Midt i norddiget findes en muret portal fra 1795, og lidt øst for den står et sortmalet klokkehus af træ fra 1769, som er typisk for egnen. Lignende klokkehuse ses f.eks. ved Broager og Kliplev Kirker.
Kirken består af et kor og skib fra senromansk tid, primært opført af munkesten men med en sokkel af granit og kampesten og kvadre i bunden af murene. Kirken minder i sin byggestil om de lignende teglstenskirker i Broager og Eggebek i Nordtyskland. Indtil 1762 sad der over skibets østende en tagrytter, altså et lille tårn. I nyere tid blev der tilføjet et våbenhus nord for skibet.
I det romanske kor er både øst- og nordvinduet oprindelige, ligesom skibet også har et oprindeligt vindue, som blev genåbnet i 1910. Begge kirkens oprindelige døre er også bevarede, men den søndre er blevet delvist muret til og erstattet af et vindue.
Foran norddøren står kirkens våbenhus, som er bygget i 1800-tallet. Over taget kan der ses spor efter et andet tag, som må have tilhørt et ældre våbenhus, og der er også genbrugt gamle munkesten i det nye.
Indvendigt står kirken i dag overhvidtet med hvælvet loft i koret fra 1400-1450, mens skibet har fladt, gråmalet bjælkeloft. Indtil 1760’erne havde skibet dog noget usædvanligt en hvælving af træ. På hver side af den høje korbue ses en niche til sidealtre, hvoraf det mod nord er bevaret.
Kirken har i dag ingen kalkmalerier, men i 1939 blev der fundet et dommedagsbillede i koret, som i høj grad mindede om et lignende kalkmaleri i Broager kirke. Samtidigt blev der fundet efterreformatoriske kalkmalerier på skibets nordvæg, som viste motiver fra Det Gamle Testamente. I 1910 blev der også lavet efterligninger af gotiske kalkmalerier i koret og på korbuen, men alle kalkmalerierne blev senere hvidtet over.
Kirkens inventar er præget af den seneste restaurering i 1954, hvor farver på meget af inventaret fra 1786 blev fremdraget.
Kirkens ældste inventarstykke er den romanske døbefont af granit. Den er udsmykket med seks relieffer, som forestiller en jæger med spyd, jagthunde, en hind, en båd med fire personer og to opsadlede heste. Foden har udhuggede menneskehoveder i hjørnerne og på hver side et udyr.
Altertavlen er en skabsaltertavle med tre fløje fra perioden 1425-1450, som i opbygning minder om tavlen i Emmerlev Kirke. På fløjene er der nyere malerier, mens midterskabet øverst viser Maria som krones af Kristus, to engle og fire apostle. De andre otte apostle står i rækken nedenunder. Altertavlen har været malet om flere gange, men fremstår i dag som i 1786.
I nichen nord for korbuen står en bevaret sidealtertavle fra omkring år 1500. Den forestiller Jomfru Maria ved dommedag, den såkaldte ”apokalyptiske Madonna” og flere andre bibelske kvinder og Jesusbarnet.
Fra starten af 1500-tallet stammer også kirkens korbuekrucifiksgruppe, som hænger på sin oprindelige plads over korbuen. Den forestiller Kristus på korset i midten, omgivet af Johannes og jomfru Maria.
Prædikestolen er i empirestil og stammer fra 1808. Den er bemalet med den oprindelige hvidgrå maling med forgyldte detaljer.
Kirken har ikke mange historiske gravminder. Dog findes der i våbenhuset en gravsten fra 1765 i rokokostil, og på kirkegården findes der som i mange andre sønderjyske kirker et minde over sognets faldne i 1. Verdenskrig 1914-1918. Fra Felsted Sogn var det hele 89 som faldt.